Jane Seymour

Džeinė Seimur (, g. 1951 m. vasario 15 d. Hajese, Anglija) – Didžiosios Britanijos aktorė ir prodiuserė, pelniusi Auksinio gaublio ir Emmy apdovanojimus. 1999 m. aktorė apdovanota Didžiosios Britanijos imperijos ordinu (OBE). Ji taip pat yra UNICEF ir kitų labdaros organizacijų („City Hearts“, „Childhelp“) ambasadorė.

Biografija 

Džeinė gimė žydo išeivio iš Lenkijos Johno Benjamino Frankenbergo ir olandės Mieke van Trigh, gyvenusios Indonezijoje ir Antrojo pasaulinio karo metu 3 su puse metų praleidusios belaisvių stovykloje Japonijoje, šeimoje. Džeinė buvo vyriausia iš 3 dukterų (dar yra dukterys Sally ir Anne Gould).

Džeinė baigė „Arts Education School“ Hertfordshireo sceninį pseudonimą pasirinko pagal karaliaus Henrio VIII 3-ios žmonos vardą.

Kine ji debiutavo 1969 m., suvaidinusi Richardo Attenborougho filme „Oh! What a Lovely War“. Pasirodymas buvo epizodinis ir jos pavardė nebuvo pažymėta titruose.

1970 m. Džeinė gavo pirmą didelį vaidmenį karinėje dramoje „The Only Way“, kuriame suvaidino žydaitę, besislapstančią nuo nacių persekiojimo. 1973 m. ji gavo svarbų vaidmenį seriale „The Onedin Line“. Tuo pačiu laiku ji nusifilmavo 2 dalių televizijos filme „Frankenstein: The True Story“ ir suvaidino Vinstono Čerčilio meilužę Pamelą Plowden savo uošvio Richardo Attenborougho prodiusuotame filme „Young Winston“.

1973 m. Džeinė pasirodė filme apie agentą 007 Džeimsą Bondą „Gyventi ir leisk numirti“. IGN vertinimu, jos sukurtas Solitaire personažas užima 10 vietą tarp visų Bondo merginų.

1975 m. ji vaidino princesę Farrah filme „Sindbad and the Eye of the Tiger“, tačiau filmas dėl montavimo sudėtingumo buvo išleistas tik 1977 m. 1978 m. pasirodė juosta „Battlestar Galactica“ ir komedija „Oh Heavenly Dog“ su Chevy Chase.

1981 m. Džeinė suvaidino TV filme „East of Eden“ pagal John Steinbeck romaną ir buvo apdovanota „Auksiniu gaubliu“.

1984 m. ji vaidino pasisekimo nesulaukusiame filme „Lassiter“, kuriame pirmą kartą pasirodė apsinuoginusi. 1987 m. jos nuotraukos buvo išspausdintos žurnale „Playboy“, tačiau tai nebuvo aktai.

1988 m. Džeinė atliko pagrindinį vaidmenį 12 dalių seriale „War and Remembrance“ apie Antrąjį pasaulinį karą. Ji net 3 kartus buvo atmetusi pasiūlymą filmuotis ir vaidmeniui režisierius pradėjo svarstyti Ally McGraw kandidatūrą, tačiau galiausiai Džeinė sutiko.

1989 m. filme „La révolution française“ ji įkūnijo Mariją Antuanetę ir nusifilmavo kartu su savo vaikais Katherine ir Seanu.

Paskutiniajame XX amžiaus dešimtmetyje Džeinė filmavosi seriale „Daktarė Kvin“, už kurį pelnė antrąjį „Auksinio gaublio“ apdovanojimą.

Nuo 2000-ųjų ji dažniausiai vaidino televizijoje, serialuose „Smallville“, „Modern Men“, „How I Met Your Mother“, „In Case of Emergency“, „Castle“ ir kituose.

Aktorė taip pat dalyvavo TV šou „Dancing with the Stars“, kuriame su partneriu užėmė 6 vietą.

2008 m. ji tapo mados prekės ženklo CC (anksčiau – „Country Casuals“) reklamos veidu.

Asmeninis gyvenimas 

Džeinė buvo susituokusi 4 kartus. 1971 m. ji ištekėjo už režisieriaus Richardo Attenborougho sūnaus Michaelo. Santuoka truko iki 1973 m.

1977–1978 m. ji buvo ištekėjusi už Geoffrey Planerio.

1981 m. Džeinė susituokė su Davidu Flynnu. Jie susilaukė 2 vaikų: dukters Katherine Flynn (1982 m.), vėliau tapusios aktore, ir sūnaus Seano Flynno (1982 m.). Santuoka iširo 1992 m.

1993 m. Džeinė ištekėjo už aktoriaus Jameso Keacho, su kuriuo susipažino kuriant serialą „Daktarė Kvin“. 1995 m., būdama 44, ji susilaukė dvynių, kuriuos pavadino Johnny Stacy ir Kristopher Steven (šeimos draugų Johnny Cash ir Christopher Reeve bei Jameso brolio Stacy Keach garbei). Cashas ir Reeve‘as yra jos sūnų krikšto tėvai.

Devintajame dešimtmetyje Džeinė pradėjo mėginti jėgas kaip rašytoja, o vėliau su vyru išleido keletą knygų vaikams. Jų šeima įsigijo namus Somerseto grafystėje ir, kol filmuodavosi JAV, šie būdavo nuomojami, pvz., čia grupė „Radiohead“ įrašė albumą „OK Computer“. 2005 m. vasarį Džeinė, kuri didelę laiko dalį praleisdavo JAV, tapo šios šalies piliete.

2001 m. duktė Katherinė pelnė „Miss Golden Globe“ apdovanojimą., o 2013 m. buvo paskelbta apie jos ir Jameso Keacho skyrybas.

Viena aktorės akis yra žalia, kita – ruda.

Bibliografija 
 „Jame Seymour‘s Guide to Romantic Living“ (1986)
 „Gus Loved His Happy Home“ (1989) – su Seymour Fleishman
 „Yum!: A Tale of Two Cookies“ (1998) – su James Keach
 „Boing! No Bouncing on the Bed“ (1999) – su James Keach
 „Splat!: The Tale of a Colorful Cat“ (2001) – su James Keach
 „Two at a Time: Having Twins: The Journey Through Pregnancy and Birth“ (2002) – su Pamela Patrick Novotny
 „Remarkable Changes: Turning Life’s Challenges into Opportunities“ (2003)
 „Making Yourself at Home: Finding Your Style and Putting It All Together“ (2007)
 „Open Hearts: If Your Heart Is Open, Love Will Always Find Its Way In“ (2008)

Apdovanojimai 

1999 m. Holivudo žvaigždžių alėjoje atidengta aktorės žvaigždė.

Auksinis gaublys

Emmy

Kiti apdovanojimai

Dalinė filmografija 
 1973 m. – „Gyventi ir leisk numirti“ ….. Soliter
 1993–2001 m. – „Daktarė Kvin“ ….. daktarė Betė Elms
 1998 m. – „Stebuklingas kardas“ ….. Džiulijana

Šaltiniai

Nuorodos 

 IMDb profilis

Jungtinės Karalystės aktoriai
Anglijos rašytojai
JAV aktoriai
JAV rašytojai